Dertien bring geluk
Dertien spel vir sommiges ongeluk en teëspoed - veral as dit op 'n Vrydag val - maar op Konsortium-Merino se komende produksieveiling gaan dit vir 'n boer besonderse geluk bring.
Konsortium-Merino se 13de produksieveiling vind op 6 September 2007 op die plaas Dombietersfontein, naby Victoria-Wes, plaas. Nie net sal Merinoboere op díe veiling tussen 190 ramme en 2 000 ooie kan kies en keur nie, maar daar is ook 'n Honda motorfiets op die spel.
Vir elke ram of groep ooie, wat 'n boer op Konsortium se vorige twee veilings gekoop het, sal sy of haar naam op die 13de veiling in 'n hoed gegooi word. Hoe meer jy dus in September 2006 en Februarie 2007 gekoop het, hoe beter is jou kans om die CTX200 Bushlander te wen. Om baas van hierdie woelwater motorfiets te word, moet die Konsortium-kopers van die 11de en 12de produksieveilings net op die komende Lenteveiling teenwoordig wees.
Die 190 ramme op die veiling is weereens 'n groot aanbod vergeleke met Suid-Afrika se gemiddeld van 47 ramme per veiling, wat in 2006 op 60 Merinoveilings verkoop is. Altesaam 318 ramme is uit Konsortium-Merino se sowat 1500 ramlammers, gebore in die Herfs van 2006, vir die veiling ingeskryf.
Moeder natuur word ingespan om Konsortium se veilingskaap te klas. Slegs die bestes, wat vir 10 maande op natuurlike veldtoestande presteer, word vir die laaste agt weke voor die veiling afgerond. Die voorlopige keuring het weereens bewys Merino's met kuiwe en onderlyne speel tweede viool in die kraal. Cobus Vivier, Jan Joubert, Louis Hayward en Willie Kotze, almal van BKB, het die finale keuring gedoen.
Sowat 1 000 van die 2 000 ooie op die komende veiling word deur Konsortium-kliënte aangebied. Konsortium-Merino is trots daarop dat sy gereelde kliënte goedgekeurde boerskaap onder sy handelsmerk kan verkoop.
Previous: Nog 'n keurveiling vir die Merino
Next: Saam bied ons meer